आयोग की कड़ाई के बावजूद उत्तर प्रदेश में जाति और धर्म के आधार पर भी चुनाव प्रभावित होगा, पर कांग्रेस की किसी एक जाति या किसी भी धर्म से जुड़े लोगों के बीच खास पैठ नजर नहीं आ रही है। मुस्लिमों की ही बात करें, तो मुसलमान अभी कांग्रेस की ओर जाने के बारे में सोच भी नहीं रहे हैं। बसपा शासन में भी भ्रष्टाचार और मनमानी का ही बोलबाला रहा है, इसलिए बसपा से मुसलमान भी आक्रोशित नजर आ रहे हैं और भाजपा की ओर तो जा ही नहीं सकता, तभी मुस्लिमों के सामने भी एक मात्र विकल्प सपा ही नजर आ रहा है। हालांकि आजम खां की भी सपा में पुन: वापसी हो गयी है, पर उनकी वापसी का अधिक असर नहीं दिख रहा। उनके आने से सपा को इतना फायदा अवश्य हुआ है कि विरोधी दलों के मुस्लिम नेताओं के सपा पर होने वाले हमले बंद हो गये हैं, जिससे आम मुसलमान सपा के प्रति अब उदार नजर आ रहा है। सवर्णों की बात करें, तो किसी खास दल को लेकर एकमत नहीं दिख रहे, लेकिन बसपा के कुशासन से मुक्ति पाने के लिए सवर्णों को भी सपा ही बेहतर विकल्प नजर आ रहा है, जिनमें ठाकुर व वैश्य वर्ग की पहली पसंद सपा नजर आ रही है, पर अभी तक ब्राह्मण असमंजस में ही नजर आ रहे हैं। समाजवादी पार्टी को इस बात का भी लाभ मिलने वाला है कि उसने समय से अपने प्रत्याशी घोषित कर दिये, जिससे प्रत्याशियों को जनता के बीच पैठ बनाने का भरपूर मौका मिल गया है।